Kurt Waldheim
De Kurt Josef Waldheim, gebuer den 21. Dezember 1918 zu Sankt Andrä-Wördern, Nidderéisträich a gestuerwen de 14. Juni 2007 zu Wien, war en éisträicheschen Diplomat a Politiker (ÖVP). Hie war vun 1972 bis 1981 UN-Generalsekretär a vun 1986 bis 1992 éisträichesche Bundespresident.

Seng Amtszäit un der Spëtzt vu sengem Land stoung am Schiet vu Revelatioune vun der Zäitschrëft profil, e puer Wochen ier e gewielt gouf, datt de Waldheim a senger Autobiographie iwwer säi Behuele an der Zäit vum Nationalsozialismus a vum Zweete Weltkrich gelunn hat; e gouf awer gewielt. Eng international Historikerkommissioun ass 1988 zu der Conclusioun komm datt de Waldheim, dee Wehrmachts-Offizéier war, zwar "perséinlech sech näischt zu Schold komme gelooss huet" an him "keng Bedeelegung u Krichsverbriechen" nozeweise wieren, mä en awer net hätt kënnen näischt wëssen iwwer d'Deportatioun vu 40.000 Judden aus Thessaloniki oder d'Massaker, déi d'Wehrmacht a Westbosnien ugeriicht hat.

Och gouf him virgeworf, hien hätt wëlle seng militäresch Vergaangenheet an de Vergiess gerode loossen, oder, wann dat net méiglech wier, se systematesch verharmloost ze hunn.

Wierker 
 Der schwierigste Job der Welt. Die Uno – die besten aller Chancen. Goldmann 1982, ISBN 3-442-11236-2.
 Im Glaspalast der Weltpolitik. Econ, München 1985, ISBN 3-430-19453-9.
 Der österreichische Weg. Aus der Isolation zur Neutralität. Molden 1985, ISBN 3-217-00239-3.
 Die Antwort. Amalthea Signum 1996, ISBN 3-85002-371-0.

Literatur 
 International Commission of Historians: The Waldheim report. Submitted February 8, 1988, to Federal Chancellor Dr. Franz Vranitzky. Museum Tusculanum Press (University of Copenhagen); Kopenhagen 1993, ISBN 87-7289-206-4
 James Daniel Ryan: The United Nations Under Kurt Waldheim, 1972-1981. Scarecrow Press, Lanham u.a. 2001, ISBN 0-8108-3701-3.

Um Spaweck 

 Einsam in der Hofburg, NOeN, 22. Mäerz 2004
 Dietrich Strothmann/Die Zeit: Der Mann und seine Schatten. Kurt Waldheim im Wahlkampf und im Rechtfertigungsstreit, 14. Mäerz 1986

Bundespresidente vun Éisträich
UNO-Generalsekretären
Éisträichesch Diplomaten
Gebuer 1918
Gestuerwen 2007
Groß-Stern des Ehrenzeichens für Verdienste um die Republik Österreich (1952)